Prekmurie (madziarsko: "Muravidék", prekmursko: "Prekmürsko, Prekmürie") je regijōn na pōłnocnym wschodzie Słowyniji. Granica mo ôd pōłnocnygo wschodu ze Madziarōma, ôd pōłnocnygo zachodu ze Austrijōm, ôd połednio ze Chorwacyjōm a ôd połedniowygo zachodu ze inkszym słowyńskim regijōnym: Styrijōm. Bez wele tyśōnc lot Prekmurie bōło tajlōm Krōlestwa Madziarōw, inakszy aniżeli inksze regijōny Słowynije. Skuli tygo Prekmurie mo wiynksze zwiōnzki ze Madziarōmi (religijne, godkowe a kulturowe) aniżeli reszta słowyńskich gyszichtowych krajinōw. Prekmurie mo wiyrch 1.093 km². Nojwożnijszy ôstrzodek a tyż przi tym jedzine miasto to je Mursko Sobota, we keryj pomiyszkuje 20 000 ludzi. We cołkym Prekmuriu miyszko 82.369 ludzi, ze czygo nojwyncy je Słowyńcōma.